2000/719/EY: Neuvoston päätös, tehty 10 päivänä marraskuuta 2000, luvan antamisesta Ranskalle soveltaa vapautuksia valmisteverosta tiettyihin erityistarkoituksiin käytettäviin kivennäisöljyihin direktiivin 92/81/ETY 8 artiklan 4 kohdassa säädetyn menettelyn mukaisesti



Virallinen lehti nro L 291 , 18/11/2000 s. 0030 - 0031



Neuvoston päätös, tehty 10 päivänä marraskuuta 2000, luvan antamisesta Ranskalle soveltaa vapautuksia valmisteverosta tiettyihin erityistarkoituksiin käytettäviin kivennäisöljyihin direktiivin 92/81/ETY 8 artiklan 4 kohdassa säädetyn menettelyn mukaisesti (2000/719/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan, ottaa huomioon komission ehdotuksen, sekä katsoo seuraavaa: (1) Direktiivin 92/81/ETY 8 artiklan 4 kohdan mukaisesti neuvosto voi yksimielisesti komission ehdotuksesta antaa jäsenvaltiolle luvan erityisistä poliittisista syistä ottaa käyttöön kivennäisöljyjen valmisteveroja koskevia täydentäviä vapautuksia tai alennuksia. (2) Ranskan viranomaiset ovat ilmoittaneet komissiolle haluavansa ottaa 1 päivästä tammikuuta 2000 alkaen käyttöön vapautuksen valmisteverosta kaasumoottorikäyttöisten jäteajoneuvojen moottoripolttoaineena käytettävän kaasun osalta. (3) Tällä toimenpiteellä laajennetaan julkisen liikenteen ajoneuvojen polttoaineena käytettävää kaasua koskevan verovapautuksen soveltamisalaa, mihin on aiemmin myönnetty poikkeuslupa(2), ja se on osa ilman saastumisen vähentämiseen tähtäävää ohjelmaa ja kannustaa lisäämään neste- tai maakaasukäyttöisten ajoneuvojen määrää. (4) Asiasta on ilmoitettu muille jäsenvaltioille. (5) Komissio ja jäsenvaltiot katsovat, että tällä hetkellä käytettävissä olevien tietojen perusteella ei ole viitteitä siitä, että kaasukäyttöisten jäteautojen moottoripolttoaineena käytetyn kaasun vapauttaminen valmisteverosta aiheuttaisi kilpailun vääristymistä tai häiritsisi sisämarkkinoiden toimintaa. (6) Tämä päätös ei rajoita Euroopan yhteisön perustamissopimuksen 87 ja 88 artiklan mukaisesti toteutettavien valtiontukia koskevien menettelyjen soveltamista. (7) Komissio tarkastelee määräajoin veronalennuksia ja -vapautuksia varmistaakseen, että ne ovat sopusoinnussa sisämarkkinoiden toiminnan ja yhteisön ympäristönsuojelupolitiikan kanssa. (8) Ranska on pyytänyt lupaa kaasukäyttöisten jäteajoneuvojen moottoripolttoaineena käytettävän kaasun vapauttamiseen valmisteverosta 1 päivästä tammikuuta 2000 alkaen. (9) Neuvosto tarkastelee komission ehdotuksen perusteella tätä päätöstä ennen 31 päivää joulukuuta 2002, jolloin tällä päätöksellä annetun luvan voimassaolo päättyy, ON TEHNYT TÄMÄN PÄÄTÖKSEN: 1 artikla Direktiivin 92/81/ETY 8 artiklan 4 kohdan mukaisesti ja huolimatta kivennäisöljyjen valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/82/ETY(3) säädetyistä velvoitteista ja erityisesti sen 7 artiklassa säädetyistä valmisteveron vähimmäismääristä Ranskalle annetaan lupa soveltaa 1 päivästä tammikuuta 2000 31 päivään joulukuuta 2002 vapautusta valmisteverosta kaasukäyttöisten jäteajoneuvojen moottoripolttoaineena käytettävän kaasun osalta. 2 artikla Tämä päätös on osoitettu Ranskan tasavallalle. Tehty Brysselissä 10 päivänä marraskuuta 2000. Neuvoston puolesta Puheenjohtaja C. Josselin (1) EYVL L 316, 31.10.1992, s. 12. Direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46). (2) Päätös 97/91/EY (EYVL L 29, 31.1.1997, s. 53). (3) EYVL L 316, 31.10.1992, s. 19. Direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46).